Pavel Kapusta

Pavel Kapusta (* 3. september 1969, Banská Bystrica) je slovenský novinár, publicista, moderátor, šéfredaktor internetového portálu napalete.sk, majiteľ vydavateľstva Medialis. 
 Životopis 
Navštevoval základnú školu v Prahe a Banskej Bystrici, v rokoch 1984-1988 študoval na gymnáziách v Brezne a Banskej Bystrici. V roku 2004 absolvoval externé štúdium publicistiky na FHV Univerzity Mateja Bela v Banskej Bystrici. V roku 2007 skončil štúdium masmediálnej komunikácie na Univerzite sv. Cyrila a Metoda v Trnave. 

 Profesijné aktivity 
V roku 1988 začal pracovať v banskobystrickom štúdiu Československého rozhlasu, v roku 1991 v Slovenskom rozhlase v Bratislave. V roku 1993 absolvoval niekoľkomesačný pobyt v USA, po návrate pracoval v Rádiu Rock FM.

V rokoch 1994-1996 pôsobil na zahraničnom oddelení denníka Smena, vnútropolitickom oddelení denníka Slovenská REPUBLIKA, týždenníku Extra a opäť v Slovenskej REPUBLIKE.

Od roku 1997 šéfredaktor redakcie Ráno STV, neskôr prešiel do spravodajstva STV, kde bol redaktorom a komentátorom, popri tom scenáristicky a režijne pripravoval strihovú reláciu politickej satiry Fašírka, ktorá bola kritická najmä k vtedajšej opozícii. Jej politickí reprezentanti a médiá označovali reláciu za poplatnú vtedajšiemu vládnemu zoskupeniu (HZDS - RSS, ZRS, SNS).Mečiar si urobil z STV hlasnú trúbu HZDS Moderoval aj reláciu o slovenskej populárnej hudbe Átrium.  

V roku 1998 bol obvinený z trestného činu ohovárania za televízne príspevky o komunistickej minulosti Rudolfa Schustera, policajné preverovanie skončila prezidentská milosť, ktorú Kapustovi udelil Vladimír Mečiar, v tom čase vykonávajúci niektoré právomoci prezidenta. 

V roku 1999 musel z STV odísť, v tom istom roku bol vymenovaný za šéfredaktora týždenníka Extra; v rokoch 2000 - 2014 bol vydavateľom a šéfredaktorom časopisu Extra plus, ktoré vydávala jeho spoločnosť Tatra Medial a neskôr Medialis. Po odchode z vedenia redakcie Extra plus sa stal šéfredaktorom portálu napalete.sk.

V rokoch 2014 - 2016 uvádzal v bratislavskom Hoteli Tatra Diskusný klub Extra plus a Diskusiu na palete, ktorých hosťami boli politici, politológovia a publicisti. Od roku 2023 moderuje formát Diskusia na palete s jedným, resp. dvomi hosťami v štúdiovej podobe. Videá sú zverejňované na YouTube.

V roku 2011 ako vydavateľ a šéfredaktor časopisu Extra plus získal výročnú cenu Slovenskej asociácie novinárov za mimoriadny prínos v oblasti vydávania nezávislej a národne orientovanej tlače.

V decembri 2024 si v Prahe prevzal Krameriovu cenu za nezávislú žurnalistiku, ktorú mu na 9. ročníku podujatia udelila česká Asociácia nezávislých médií.

 Politické aktivity 
Pavel Kapusta bol v rokoch 1990 - 2020 členom Slovenskej národnej strany, vstúpil do nej ako 21-ročný. V rokoch 2001 - 2006 bol parlamentným asistentom poslancov NR SR Romana Hofbauera a Jána Cupera.

Za SNS kandidoval v roku 2010 (predsedom bol Ján Slota), v predčasných voľbách v rokoch 2012 bol na devätnástom mieste a v roku 2016 bol na 27. mieste kandidačnej listiny. Po voľbách 2016 bol asistentom poslanca NR SR Stanislava Kmeca. 

 Referencie 

 Externé odkazy 
 www.napalete.sk/o-nas/

Kategória:Slovenskí novinári
Kategória:Slovenskí televízni moderátori
Kategória:Osobnosti z Banskej Bystrice